Il-President tal-Għaqda Repubblika - waqt protesta li tfakkar ir-raba' sena mill-assassinju ta' Daphne Caruana Galizia qal li issa għaddew erba' snin minn meta dik li sejjaħ "qarnita mafjuża" ħadet lil din il-ġurnalista, qarnita li sostna illi kienet mgħejjuna minn Kastilja li - skont hu - "għamlet minn kollox biex tipprova tnexxi dik ix-xena." "Il-Prim Korrott Joseph Muscat tant ried idaħħallhielna f'moħħna li kien kollox business as usual, li jumejn wara rħielha jdur id-dinja jbigħ il-passaporti. Imma m'għaddietx tiegħu. Aħna ma nsejniex u aċċertajna ruħna li ħadd, la f'Malta u lanqas fid-dinja ma jinsa lil Daphne," sostna Aquilina lill-miġemgħa li nġabret quddiemu fil-Belt Valletta. Dwar Muscat, Aquilina sostna li dan kellu jitlaq minn Kastilja rasu baxxuta, "darba għal dejjem. Issa post wieħed biss jista' jmur fih: il-ħabs, fejn hu postu." Huwa qal li jinsab kburi b'dak li Repubblika kisbet fl-aħħar erbgħa snin u sostna li kien bis-saħħa ta' Repubblika u "il-Maltin ta' rieda tajba" li Muscat kellu jirreżenja u "jdabbar rasu." "Bis-saħħa tal-pressjoni li għamilna taru ħafna rjus u nbidlu ħafna affarijiet. Dan l-aħħar bdew anke jitressqu xi nies il-Qorti u bdew isiru xi ftit prosekuzzjonijiet. Imma ara xi ħadd jaħseb … anzi, ara ħadd ma jaħseb … illi lilna se jirnexxielhom jgħadduna biż-żmien bil-propaganda rħisa li jafu jagħmlu," wissa Aquilina. Huwa qal lill-Kummissarju tal-Pulizija u lill-Avukat Ġenerali li l-għaqda għadha qed tistenna li jitressqu l-Qorti dawk involuti f'korruzzjoni li wasslet għall-qtil ta' Caruana Galizia. "Ġustizzja għal Daphne tfisser – fost l-oħrajn – prosekuzzjonijiet dwar l-istejjer li kixfet Daphne … prosekuzzjonijiet għall-korruzzjoni li saret taħt u bil-barka ta' Joseph Muscat." Huwa qal ukoll li ġustizzja tfisser li l-inkjesta pubblika ma tintefax taħt it-tapit, filwaqt li sostna li l-PM għadu ma għamel xejn konkret dwarha. "Huwa inaċċettabbli li grupp ta' nies li nstab li għandhom responsabbiltà xi jġorru fl-assassinju ta' ġurnalista baqgħu jokkupaw karigi pubbliċi, għadhom jissejħu Onorevoli u se jitħallew jikkontestaw l-elezzjoni ġenerali li ġejja, qisu qatt ma kien xejn. Huwa insult lejn il-poplu Malti u Għawdxi kollu … Laburisti, Nazzjonalisti, nies ta' partiti oħra u nies bla partit, li xi ħadd bħal Joseph Muscat – magħruf madwar id-dinja bħala l-iktar politiku korrott tal-2019 – għadu jingħata kenn u appoġġ mill-partit fil-Gvern," qal Aquilina għall-apporvazzjoni tal-folla li attendiet. Huwa għamel twissija lill-PM Robert Abela u lill-Partit Laburista: "Ebda stħarriġ, ebda rebħa f'elezzjoni, ebda maġġoranza, kbira kemm hi kbira, mhi se tnaddafkom mill-ħmieġ li ċappsukom bih Joseph Muscat u l-kompliċi kollha tiegħu." Il-President tal-Għaqda Repubblika Robert Aquilina sostna li Daphne Caruana Galizia kellha raġun meta qalet li s-sitwazzjoni hija ta' disprament għaliex - skont hu - kull fejn tħares hawn il-korrotti. Huwa għamilha ċara li Repubblika se tibqa' tipprotesta u jekk hemm bżonn se terġa' tmur quddiem id-Depot - jekk ma jsirux prosekuzzjonijiet. "Il-missjoni tagħna tintemm biss meta l-verità nsiru nafuha kollha. Il-missjoni tagħna tintemm biss meta l-ġustizzja ssir ma' kull min b'xi mod ċappas idejh bid-demm ta' Daphne. Il-missjoni tagħna tispiċċa meta pajjiżna jinħeles tassew mill-qarnita mafjuża li ħatfitu u ħakmitu. Il-missjoni tagħna tispiċċa meta s-sitwazzjoni ma tibqax iddisprata daqs kemm ħallietha Daphne. Il-missjoni tagħna tispiċċa meta l-uniku post fejn tara l-korrotti kull fejn iddawwar wiċċek ikun il-ħabs ta' Kordin," temm jgħid Aquilina.